**Veiledning til prosjektregnskapsrapport for Nærings-og samfunnsrettet forskningssenter «SENTER» (FME, SFI, Petro, FKB)**

Når det i veiledningen i det digitale rapporteringsskjemaet vises til Veiledning for utfylling av rapport, er det dette dokumentet det vises til.

Rapporteringen skal bygge på den kostnads- og finansieringsplan som er godkjent for det enkelte senter.

Selve prosjektregnskapsrapporten føres og leveres digitalt. **Oversiktstabell** (kostnad-finansiering) leveres som vedlegg (som pdf-format).

1. **Innledning**

Regnskapsrapporten skal vise totale kostnader som har blitt belastet senteret i gjeldende regnskapsperiode. I regnskapet skal det kun tas med kostnader som er direkte knyttet til gjennomføring av senteret iht. kontrakten. Faktisk finansiering skal vise hvordan rapporterte kostnader er finansiert. Premissene for senterøkonomien er gitt i kontrakten. Begrepene og inndeling i kategorier for kostnader og finansiering i regnskapsrapporten skal samsvare med, og følge samme prinsipp som i kontraktens artikkel 6.

Opplysningene oppgitt i regnskapsrapporten skal speile de regnskapstall som er ført i prosjektansvarlig virksomhets og i partnervirksomhetenes offisielle regnskap.

På anmodning fra Forskningsrådet eller Riksrevisjonen plikter prosjektansvarlig (vertsinstitusjonen) og alle samarbeidspartnere nevnt i kontrakten å legge fram bilag, timelister, beregninger og annet relevant underlagsmateriale som vedrører belastninger på prosjektet.

Manglende prosjektregnskapsrapport vil av Forskningsrådet bli sett på som vesentlig mislighold og gir grunnlag for å heve kontrakten. Se generelle vilkår for FoU-prosjekter.

1. **Skjemaer og prosjektregnskapsrapportens innhold**

Prosjektregnskapsrapporten omfatter følgende deler:

* Utfylt digital *Prosjektregnskapsrapport* (Mitt nettsted)
* Ett vedlegg (Oversiktstabell kostnad-finansiering ) som består av

Utfylt oversiktstabell *Kostnad og finansiering* for rapporteringsperioden. Obligatorisk vedlegg – Forskningsrådets mal skal benyttes. Tabellen skal gi en oversikt på prosjektnivå, slik det er beskrevet i arbeidsplanen, over den enkelte partners kostnader til utføring av aktiviteter og partnerens bidrag til finansiering (årlig regnskap).

1. **Om rapportering av kostnader**

I et SENTER har vertsinstitusjonen delegert ansvar fra Forskningsrådet for å rapportere alle kostnadene som føres på senterets regnskap. Disse bilagene bør oppbevares hos senteret som dokumentasjon på innrapporterte kostnader fra partnerne i tilfelle ettersyn fra for eksempel Riksrevisjonen. Skjemaet kan tilpasses senterets egne behov, som tilføring av felter for innhenting av mer informasjon.

***Tips!*** Retningslinjer og eksempel på beregning av timesatser for partnere som ikke tilhører institutt-eller UoH-sektor ligger nå på [forskningsradet.no](http://forskningsradet.no) > Levere prosjektregnskapsrapport

**Roller**

Ingen virksomhet kan ha flere enn én rolle i senteret. Partnere i konsortiet kan altså ikke være leverandører/underleverandører i tillegg. *Kostnader hos en partner for kjøp av tjenester fra en annen partner kan ikke inkluderes i SENTER-regnskapet som egenfinansiert innsats.*

Mer om dette i Krav og retningslinjer og på [Forskningsradet.no](http://Forskningsradet.no) > Samarbeidsavtaler > Bruk av FoU-leverandører og underleverandører

**Merverdiavgift**

Merverdiavgift (mva.) skal føres opp kun i de tilfeller der dette utgjør en faktisk kostnad for partnere i senteret (prosjektet). Virksomheter som er merverdiavgiftspliktige, eller som kan få mva. refundert av staten i henhold til Lov om momskompensasjon, skal ikke føre mva. som kostnad i senteret. Det er prosjektansvarlig (vertsinstitusjonen) som har ansvaret for at mva. blir ført riktig i prosjektregnskapsrapporten. Dersom mva. rapporteres som prosjektkostnad for en samarbeidspartner, må prosjektansvarlig bekrefte at denne samarbeidspartneren verken er merverdiavgiftspliktig eller er omfattet av Lov om momskompensasjon. Dette gjøres gjennom en egen erklæring i den digitale prosjektregnskapsrapporten. Se [Forskningsradet.no](http://Forskningsradet.no) > Skal det betales merverdiavgift i samarbeidsavtaler?

1. **Innhenting av informasjon i prosjektregnskapsrapport**

Forskningsrådet er pålagt å kontrollere tildelingene vi gjør, jf. reglementet for økonomistyring i staten punkt 6.3.8.2. I skjema for prosjektregnskapsrapport ber vi dere derfor om å legge inn informasjon som er i samsvar med det som er ført i de offisielle regnskapene til prosjektansvarlig (vertsinstitusjonen) og samarbeidspartnerne, slik at det er mulig å kontrollere disse.

**Særlig informasjon om fødselsnummer og D-nr.**

I forbindelse med rapportering så ber vi om fødselsnummer/D-nr., i tillegg til andre

personopplysninger. De innhentede fødselsnumrene skal benyttes av Forskningsrådet til å føre kontroll med at et gitt arbeid utført av en gitt person time- og kostnadsføres korrekt, for derigjennom å sikre at det ikke innrapporteres og gis støtte dobbelt, på tvers av virksomheter og prosjekter. Samtidig ivaretar vi din rett til sikker og korrekt identifisering.

Hos Forskningsrådet vil det kun være utvalgte medarbeidere med et særskilt ansvar for å tilrettelegge og føre kontroll med innrapporteringen som får tilgang til fødselsnummer, og da kun i den utstrekning det er nødvendig for at kontrollen kan utføres.

Forskningsrådets behandlingsgrunnlag for å kreve innberetning av fødselsnummer og D-nr. ligger i

1

GDPR Artikkel 6.nr. 1 e), at *«behandlingen er nødvendig for å utføre en oppgave i allmenhetens interesse eller utøve offentlig myndighet som den behandlingsansvarlige er pålagt»,* supplert med reglementet for økonomistyring i staten punkt 6.3.8.2 (jfr. GDPR artikkel 6 nr. 3).

Når kontrollperioden er over, slettes fødselsnummer/D-nr. Kontrollperioden er over når prosjektet er ferdig og har fått godkjent sluttrapporten.

For mer informasjon om Forskningsrådets behandling av personopplysninger kan du besøke vår personvernerklæring og våre retningslinjer for informasjonssikkerhet.

Informasjonen som er gitt under dette punktet "Innhenting av informasjon i

prosjektregnskapsrapport" skal gjøres kjent for alle som deler sine personopplysninger med Forskningsrådet. Hvis du innrapporterer personopplysninger på vegne av andre så må du videresende informasjonen gitt under dette punktet til vedkommende, dersom vedkommende ikke allerede er informert. Prosjektansvarlig har ansvaret for at alle mottar informasjonen.

Hvordan det innhentes fødselsnummer fra bedriftspartnere bestemmer det enkelte senter. Det er ikke eget felt for fødselsnummer i partnerkostnadsskjemaet, men skjemaet kan tilpasses og sikres etter behov.

1. **Spesifikt om prosjektregnskapsrapport for SENTER
5.1 Faktiske kostnader**

**Personalkostnader og indirekte kostnader (1.1)**

Her føres personalkostnader for alle FoU-medarbeidere, det vil si senterleder, vitenskapelig og teknisk personell, samt eventuelle stipendiater, i den grad de utfører FoU-oppgaver i senteret for alle utførende prosjektpartnere (prosjektansvarlig og alle samarbeidspartnere). Administrativ leder for senteret kan også tas med under denne posten. Personalkostnader og indirekte kostnader for den enkelte medarbeider føres under ett som beregnet timesats og skal inkludere timer dekket av inkind.

***Stipendiater***: for stipendiater kan det i stedet for timer oppgis faktiske kostnader for månedsverk. Da fylles månedssats i feltet som er merket med "Timesats".

***Når vertsinstitusjonen eller forskningspartner har innført TDI-modell (universiteter og høyskoler)***: der TDI-modellen benyttes for utarbeidelse av budsjettet i søknaden, skal TDI-modellen benyttes også som grunnlag for regnskapsføringen. Personalkostnader og indirekte kostnader omfatter da lønnskostnader, arbeidsplass-sats og aktivitetsspesifikk (forsknings-) sats. Årsverkskostnaden kan fordeles på 12 månedsverk eller 1628 timeverk. Se: [Forskningsradet.no](http://Forskningsradet.no) > Føring av personalkostnader og indirekte kostnader i UH-sektoren

***Når vertsinstitusjonen eller forskningspartner tilhører instituttsektoren i Norge***: For instituttsektor i Norge, skal innmeldte timesatser brukes. Se: [Forskningsradet.no](http://Forskningsradet.no) > Føring av personalkostnader og indirekte kostnader i instituttsektoren

***Andre samarbeidspartnere*** som utfører FoU-oppgaver i senteret må følge retningslinjene for utregning av timer og timesatser for bedrifter, offentlig sektor og andre virksomheter som ikke er forskningsorganisasjoner.

Kostnadene for den enkelte medarbeider spesifiseres med en timesats. Timesatsen skal dekke lønnskostnader, med et påslag for sosiale kostnader forbundet med lønnskostnadene og indirekte kostnader som er relevante for FoU-medarbeiderens innsats i prosjektet. Påslaget for indirekte kostnader må kunne godtgjøres utfra regnskapsførte kostnader i virksomheten.

Timesatser kan beregnes med utgangspunkt i nominell årslønn for den enkelte medarbeider multiplisert med en beregningsfaktor. Størrelsen på beregningsfaktoren vil avhenge av omfanget av de sosiale kostnadene og indirekte kostnadene hos den aktuelle prosjektpartner, se eksempel på beregning. Den enkelte prosjektpartner må selv finne en beregningsfaktor som reflekterer deres faktiske, indirekte kostnader. En prosjektpartner med lave indirekte kostnader vil måtte benytte en lavere beregningsfaktor enn en prosjektpartner med høye indirekte kostnader.

Timesatsen skal dekke lønnskostnader, inklusive sosiale kostnader, med et påslag for indirekte kostnader som er relevante for FoU-medarbeideres innsats i senteret. Indirekte kostnader knyttet til gjennomføringen av FoU-arbeidet er blant annet arbeidsgiveravgift, pensjonsinnskudd, husleie, administrative støttefunksjoner, IKT, etc. Forskningsrådets regler for timesatser skal følges for ansatte og stipendiater.

Det er anledning til å benytte felles timesatser for grupper av FoU-medarbeidere, forutsatt at variasjonen i lønnsnivå innenfor gruppen er begrenset og indirekte kostnader er sammenlignbare. De generelle begrensninger på fastsettelse av timesatser som er nevnt ovenfor, vil fortsatt gjelde. Hvis du registrer flere personer med samme timesats, må du legge inn kommentar under fanen Totalkostnader.

Les mer i seksjon om Personal- og indirekte kostnader i veiledning for *Innovasjonsprosjekt i næringslivet* under "Veiledninger" på [forskningsradet.no](http://forskningsradet.no) > prosjektregnskapsrapport.

**Innkjøp av FoU-tjenester (1.2)**

Denne posten brukes kun unntaksvis. Her kan det føres eventuelle kostnader ved kjøp av FoU-tjenester fra leverandører til senteret. Eventuelle stipendiatkostnader som inngår i leverandørens oppdrag, skal rapporteres etter gjeldende rundsumsatser.

For sentre som har sendt inn søknad før endring i regler for budsjettering ble innført 1.2.2018, og der samarbeidspartner ikke sender faktura, men får videreformidlet prosjektfinansiering via vertsinstitusjonen, skal kun det beløpet som blir overført til samarbeidspartner føres i kostnadsspesifikasjon, og det må angis at det er gjennomstrømningsmidler.

**Utstyr (1.3)**

Her føres som hovedregel kostnader til anskaffelse og drift av utstyr/forskningsinfrastruktur som er nødvendig for å gjennomføre senterets forskningsaktiviteter.

Slike kostnader kan budsjetteres og rapporteres slik:

* Senterets andel av avskrivningskostnader for utstyr og forskningsinfrastruktur som senteret er avhengig av å bruke, dersom utstyret eller infrastrukturen er anskaffet for andre midler enn tildelinger fra Forskningsrådet eller annen offentlig prosjektstøtte (inkl. EU)
* Senterets andel av driftskostnader eller "brukeravgift"/leiestedskostnader for utstyr og forskningsinfrastruktur som senteret er avhengig av å bruke.
* Kostnader til å kjøpe utstyr som bare kan brukes i senteret og som ikke har gjenbruksverdi utover senterperioden.

Mindre kjøp (under 100 000 kr. i anskaffelseskostnad) av utstyr som også kan brukes utenfor senteret, inngår i indirekte kostnader og føres ikke som Utstyr i budsjett og regnskap.

Dersom senteret ikke har budsjettert med utstyrskostnader i søknaden og slike kostnader heller ikke er reflektert i kontrakten, må det kommenteres dersom det likevel rapporteres utstyrskostnader i prosjektregnskapet.

**Alle utstyrskostnader må spesifiseres detaljert nok til at Forskningsrådet kan vurdere at de er knyttet til gjennomføring av avtalte senteraktiviteter.**

Les mer om utstyrskostnader under "Utstyr" på [Forskningsrådet.no](http://Forskningsrådet.no) > budsjettering **Andre driftskostnader (1.4)**

Her føres kostnader som er nødvendige for å gjennomføre prosjektet og som ikke dekkes av kostnadsartene over, eller er innbakt i timesatser som dekkes av 1.1 som indirekte kostnader. Direkte prosjektrelaterte kostnader som føres under 1.4 Andre driftskostnader kan eksempelvis være reise og opphold, formidlingsaktiviteter, kostnader til vitenskapelig publisering med åpen tilgang og annet materiell som ikke regnes som utstyr under 1.3 eller inngår i indirekte kostnader under 1.1. Kostnader til eventuelle underleverandører av annet enn FoU-tjenester føres også her. Hver post skal spesifiseres slik at det går fram at det er relevante og godkjente kostnader for senteret.

Kostnader av samme art kan grupperes og rapporteres samlet, så lenge de spesifiseres såpass at det er tydelig hva kostnadene er, og at de reflekterer senterets aktiviteter. Det samme gjelder kostnader som er ført på samme kontokode.

**Alle kostnader må spesifiseres detaljert nok til at Forskningsrådet kan vurdere hvorvidt de er knyttet til gjennomføring av avtalte senteraktiviteter.**

**5.2 Faktisk finansiering**

Særlige retningslinjer for finansiering i SENTER finnes i "Krav og retningslinjer", som er vedlagt kontrakten mellom SENTER-et og Forskningsrådet på Mitt Nettsted.

Under beskrives inndeling av finansiering tilpasset finansieringskravene i SENTER-ordningen. Føring for inndeling er endret i 2022. Sentere som har inndelt budsjettet etter tidligere prinsipp og som ikke ønsker å endre på dette, kan føre finansiering på samme måte som tidligere.

**Egenfinansiering (2.1)**

Her føres egenfinansiert innsats fra vertsinstitusjonen og forskningspartnere ved universiteter, høyskoler eller forskningsinstitutter *med statlig finansiering*. Egenfinansiert innsats kan være kontantfinansiering, personell, infrastruktur, materiell og andre ressurser som benyttes i gjennomføringen av senteraktivitetene. For å føre egenfinansiering må kostnadene være kostnadsført og kunne gjenfinnes i det offisielle regnskapet.

**Annen offentlig finansiering (2.2)**

Her føres som hovedregel alle offentlige midler ut over det prosjektansvarlig selv, forskningspartnere og Forskningsrådet bidrar med. Dette omfatter kontantbidrag og egenfinansiert innsats fra eventuelle offentlige brukerpartnere og offentlig eide selskaper.

**Privat finansiering (2.3)**

Her føres kontantbidrag og egenfinansiert innsats fra private norske brukerpartnere. Egenfinansiert innsats kan være kontantfinansiering, personell, infrastruktur, materiell, etc. For å føre egenfinansiert innsats her må kostnadene være kostnadsført og kunne gjenfinnes i partners offisielle regnskap.

**Internasjonale midler (2.4)**

Her føres kontantbidrag og egenfinansiert innsats fra eventuelle utenlandske brukerpartnere,

**Forskningsrådet (2.5)**

Her føres opp den andel av kostnadene Forskningsrådet skal finansiere i henhold til kontrakten. Øvre grense er som hovedregel beløpet bevilget av Norges forskningsråd for rapporteringsperioden. Ved økt aktivitet i perioden kan beløpet økes.

Som hovedregel gjelder kravene til støttegrad også for det enkelte år.

Beløpet for "Tidligere utbetalt i denne perioden" hentes automatisk inn i det digitale skjemaet.

**6. Vedlegg til rapporten**

Den obligatoriske oversiktstabellen Costs & Funding lastes opp som vedlegg til rapporten (pdf format)

**7. Krav til finansiering for de forskjellige sentertypene.**

Krav knyttet til finansiering fra hhv brukerpartnere og vertsinstitusjon er gitt i kontrakten til hvert senter.

5